# 2019 m. liepos mėn. Lietuvoje šviežiam vartojimui bulvių ir daržovių buvo supirkta mažiau, o perdirbimui – daugiau

**Bulvių,** skirtų šviežias vartoti, iš Lietuvos augintojų didmeninės ir mažmeninės prekybos ir kitose įmonėse 2019 m. liepos mėn., palyginti su 2018 m. atitinkamu laikotarpiu, supirkta 7,25 proc. mažiau, t. y. 3 817,138 t. Perdirbti skirtų bulvių supirkta 8,64 proc. daugiau – 531,911 t.

**Daržovių,** skirtų šviežias vartoti, 2019 m. liepos mėn., palyginti su 2018 m. liepos mėn., supirkta 23,73 proc. mažiau, t. y. 4 263,867 t. Lauko daržovių derlius šiemet prasidėjo vėliau, todėl jų supirkimas buvo mažesnis: **svogūnų** – 10,25 karto (16,148 t), **morkų** – 42,85 proc. (130,716 t), **burokėlių –** 37,05 proc.(115,667 t), **cukinijų** – 34,17 proc. (69,173 t), **baltagūžių kopūstų –** 14,49 proc. (1 071,511 t). **Agurkų** ir **pomidor**ų supirkimas sumažėjo, atitinkamai 17,44 proc. (iki 1 639,500 t) ir 29,33 proc. (iki 1 010,970 t). Šiltnamiuose auginamų agurkų deklaruoti plotai šiemet sumažėjo 9,14 proc., pomidorų – 19,47 proc. Tik **lapkotinių salierų** šiemet buvo supirkta 7,54 proc. daugiau (29,722 t).

Nagrinėjamu laikotarpiu **žalumyninių daržovių** supirkimas kito įvairiai: **špinatų** ir **lapinių petražolių** padidėjo, atitinkamai 4,37 karto (iki 10,036 t) ir 2,3 karto (iki 7,822 t), nes praėjusiais metais jų buvo supirkta labai mažai. Tačiau **salotų** buvo supirkta 20,71 proc. mažiau (109,616 t), **svogūnų laiškų** – 14,49 proc. mažiau (29,298 t), **krapų** – 11,34 proc. mažiau (8,229 t).

**Pievagrybių**, skirtų šviežius vartoti, 2019 m. liepos mėn., palyginti su 2018 m. atitinkamu laikotarpiu, supirkta 10,94 proc. mažiau (183,903 t).

**Braškių** supirkimas šiemet buvo 54,62 proc. didesnis ir sudarė 49,481 t.

Perdirbimo įmonėse 2019 m. liepos mėn., palyginti su 2018 m. liepos mėn., **daržovių** supirkimas padidėjo 26,32 proc. (iki 1 273,528 t). ). Tai lėmė 46,16 proc. (iki 998,513 t) padidėjęs **burokėlių** supirkimas, kuris nuolat didėja dėl augančios jų paklausos. Tačiau kitų daržovių supirkimas perdirbimui, dėl anksčiau minėtų priežasčių, šiuo laikotarpiu sumažėjo: **svogūnų** – 2,94 karto (iki 6,637 t), **morkų** – 1,95 karto (iki 16,853 t), **agurkų** – 35,19 proc. (iki 22,112 t), **kitų daržovių (kopūstų, salotų lapkotinių salierų, krapų ir kt.)** – 3,79 proc. (iki 229,413 t).

**Uogų**, skirtų perdirbti, supirkimas sumažėjo 3,58 karto (iki 250,194 t). **Juodųjų serbentų** buvo supirkta 4,13 karto mažiau (186,518 t). Uogų derlius šiemet labai nukentėjo nuo pavasarinių šalnų.